西巖使君上冢過霅首訪敝廬又會能靜話舊感慨情見於辭所以道別
作者：牟巘
朝代：宋

paragraphs: 自爲旴江行，最聲日飛馳。
赤子問襦袴，白雲滿鬢髭。
苕邊重會晤，握手慰所思。
舊有瀧岡表，三讀起懦衰。
乃翁平生志，正在造膝時。
曾擊戚畹悍，曾疏公田欺。
曾陳峴山急，或訝話太危。
移疾逃相印，何忍張悌爲。
全歸干戈際，一致視險夷。
象賢有令子，紀實無溢辭。
刻之並纂疏，自足永久垂。
憶昔姑孰守，欲碎脫鞾碑。
博士何偉哉，奮身力護持。
粗沙與大石，彼計竟莫施。
遂令兩圖在，留作千載奇。
此事關世道，磯激我匪私。
他時記先友，要當附見之。
顧我窮未死，僅存骨裹皮。
殷勤綈衣貺，古道其在斯。
無物當贈策，遠大以爲期。
願勿忘吾州，歲晚託茅茨。